Fritz the Cat (film)
<s>Mačak Fritz (eng. Fritz the Cat) je dugometražni animirani film Ralpha Bakshija iz 1972. baziran na istoimenom stripu Roberta Crumba.</s>

<s>Naslovni junak, Fritz, je njujorški student kroz čije doživljaje autor daje satiričnu sliku života mladih Amerikanaca tijekom nemirnih šezdesetih godina dvadesetog stoljeća.</s><s>Zbog kontroverznog sadržaja, scena brutalnog nasilja, seksa i konzumacije droga, dobio je X-rejting čime je postao prvi animirani film s tom oznakom te potaknuo trend crtića za odrasle.</s><s>Snimljen je također i nastavak priče, Devet života mačka Fritza s kojim ni Bakshi ni Crumb nisu imali nikakve veze; Crumb je bio vrlo nezadovoljan i Bakshijevom ekranizacijom unatoč financijskom uspjehu od 25 milijuna dolara u Americi i 90 milijuna u ostatku svijeta.</s>

<s>Radnja</s>

<s>U njujorškom parku Fritz s nekoliko prijatelja svira protestne pjesme putem kojih jedino želi fascinirati i privući cure.</s><s>Nailazi na nekoliko naivnih djevojaka koje svojim poznavanjem crnačke povijesti dosađuju nezainteresiranom Afroamerikancu;  kroz dramatični nastup Fritz ih poziva da zajedno traže istinu, odnosno upuštaju se u grupni seks u stanu njegovog prijatelja.</s><s>Kako se sve više studenata priključuje zabavi njihova orgija postaje sve glasnija i privlači policiju koja ih rastjeruje pri čemu Fritz bježi u sinagogu u kojoj Židovi slave odluku američke vlade za slanjem više oružja Izraelu.</s>

<s>Vraća se u svoju studentsku sobu gdje ga zaposleni cimeri ignoriraju; nezadovoljni Fritz odlučuje spaliti svoje knjige i bilježnice, no vatra brzo proširi i uzrokuje požar koji zahvaća cijelu zgradu.</s><s>Opet u bijegu od zakona, sklanja se u crnački kafić gdje stječe novog prijatelja Dukea; zajedno ukradu automobil te prilikom vožnje doživljavaju prometnu nesreću u kojoj Duke spašava Fritzu život.</s><s>Nakon toga odlaze kod Berthe, debele crne prostitutke i prodavačice droge; poslije nekoliko popušenih džointa i seksa s Berthom, Fritz dolazi do spoznaje da mu je dužnost nekako pomoći pokretu za građanska prava.</s><s>Stvara nered u kojemu se masa siromašnih crnaca sukobljava s policijom pri čemu Duke pogine, a Fritz se uplaši i sakrije u kantu za smeće.</s><s>Odatle ga izvlači njegova djevojka, Winston, koja ga nagovara na put u San Francisco gdje bi trebali zajedno živjeti tako da ona pronađe posao, a Fritz bude pisac kao što mu je želja.</s>

<s>Na putu u San Francisco se posvade, a nakon što usred pustinje ostanu bez goriva, Fritz je odluči napustiti.</s><s>Lutajući kroz pustoš upoznaje neonacističkog motorista i ovisnika o heroinu, Bluea, koji ga poziva da mu se pridruži jer bi njihovoj revoluciji koristio čovjek kao što je Fritz.</s><s>Blue i prijatelji planiraju terorističku akciju u kojoj bi eksplozivom raznijeli obližnju elektranu; na tajnom sastanku s vođom grupe razrađuju plan.</s><s>Bleueova djevojka Harriet se tada požali na njihove postupke zbog čega je brutalno pretuku i siluju.</s><s>Fritz je odabran za postavljanje eksploziva, a upravo dok ga postavlja predomisli se u svezi s naumom, no prije nego uspije bilo što učiniti, vođa grupe aktivira bombu i Fritz završava u bolnici ozlijeđen nakon jake eksplozije.</s><s>Djevojke ga dolaze posjetiti; čini se da je u kritičnom stanju i da će upravo izreći posljednje riječi, ali odjednom živne, odbaci zavoje i uvuče ih grupni seks.</s>

<s>Glazba 
Glazbu za film uradili su Ed Bogas i Ray Shanklin, a album je, osim s puštanjem filma 1972. godine, objavljen i 1996. u dvostrukom izdanju zajedno s glazbom iz Bakshijevog filma Heavy Traffic.</s><s>Pjesme na originalnom albumu su:
 Black Talk (Charles Earland) 
 Duke's Theme (Ray Shanklin) 
 Fritz the Cat (Crumb-Bogas) 
 Mamblues (Cal Tjader) 
 Bo Diddley (E. McDaniel; izvodi Bo Diddley)
 Bertha's Theme (Shanklin) 
 Winston (Ed Bogas) 
 House Rock (Bogas-Day) 
 The Synagogue (Bogas) 
 Yesterdays (Harbach-Kern; izvodi Billie Holiday)
 Love Light of Mine (Betty Watson; izvode The Watson Sisters)
 The Riot (Bogas-Saunders) 
 You're The Only Girl (I Ever Really Loved) (Krantz-Bogas-Shanklin)</s>

<s>Izvori</s>

<s>Vanjske veze</s>

<s>Američki filmovi
Animirani filmovi
Satirični filmovi
Filmske komedije
Politički filmovi</s>

